Source: https://www.slov-lex.sk/static/SK/ZZ/1974/44/19750101.html
Timestamp: 2020-07-09 03:04:17+00:00

Document:
Časová verzia predpisu účinná od 01.01.1975 do 31.10.1983
Účelom colného zákona je zabezpečiť ochranu záujmov Československej socialistickej republiky pri dovoze, vývoze a prevoze tovaru, upraviť colnú kontrolu dovozu, vývozu a prevozu tovaru a ustanoviť práva a povinnosti orgánov colnej správy, ako aj osôb a organizácií pri colnej kontrole.
ORGÁNY COLNEJ SPRÁVY A ICH ORGANIZÁCIA
Federálne ministerstvo zahraničného obchodu a Ústredná colná správa
Ústredným federálnym orgánom štátnej správy pre oblasť colníctva, colnej politiky a colných taríf je Federálne ministerstvo zahraničného obchodu. Ústredná colná správa je osobitnou zložkou Federálneho ministerstva zahraničného obchodu.
(2) Na čele Ústrednej colne správy je generálny riaditeľ. Zástupcom je námestník generálneho riaditeľa Ústrednej colnej správy.
(3) Ak je generálnym riaditeľom Ústrednej colnej správy občan Českej socialistickej republiky, je námestníkom generálneho riaditeľa Ústrednej colnej správy občan Slovenskej socialistickej republiky a naopak.
(4) Generálneho riaditeľa Ústrednej colnej správy a jeho námestníka vymenúva a odvoláva minister zahraničného obchodu Československej socialistickej republiky.
Colné riaditeľstvá
(1) Colné riaditeľstvo pre Českú socialistickú republiku a Colné riaditeľstvo pre Slovenskú socialistickú republiku (ďalej len „colné riaditeľstvo“) pôsobia ako orgány Ústrednej colnej správy na území republík.
(2) Na čele colného riaditeľstva je riaditeľ, ktorého vymenúva a odvoláva minister zahraničného obchodu Československej socialistickej republiky.
(1) Colnice sú výkonnými orgánmi colnej správy.
(2) Colnice zriaďuje a ich obvody určuje Federálne ministerstvo zahraničného obchodu po dohode s príslušnými ústrednými orgánmi štátnej správy Československej socialistickej republiky a republík. Federálne ministerstvo zahraničného obchodu môže zriaďovať colné odbočky ako súčasť jednotlivých colníc.
(3) Colnice na území Českej socialistickej republiky sú priamo podriadené Colnému riaditeľstvu pre Českú socialistickú republiku, colnice na území Slovenskej socialistickej republiky sú priamo podriadené Colnému riaditeľstvu pre Slovenskú socialistickú republiku.
(4) Na čele colnice je riaditeľ, ktorého vymenúva a odvoláva riaditeľ príslušného colného riaditeľstva.
(1) Colnice na štátnych hraniciach sú pohraničnými colnicami. Colnice v prístavoch, na letiskách a na iných miestach, pokiaľ vykonávajú vstupnú a výstupnú colnú kontrolu, sú taktiež pohraničnými colnicami. Ostatné colnice sú vnútrozemskými colnicami.
(2) Zoznam colníc, colných odbočiek, ako aj územných obvodov colníc vyhlási Federálne ministerstvo zahraničného obchodu.
Pôsobnosť Ústrednej colnej správy, colných riaditeľstiev a colníc
Ústredná colná správa
riadi a koordinuje činnosť colných riaditeľstiev;
zabezpečuje úlohy Federálneho ministerstva zahraničného obchodu v oblasti colníctva podľa tohto zákona v rozsahu ustanovenom ministrom zahraničného obchodu Československej socialistickej republiky.
riadi a kontroluje colnice na území republiky;
spolupracuje so štátnymi orgánmi republiky v prípadoch, keď vykonávanie tohto zákona sa dotýka ich pôsobnosti.
vykonáva colnú kontrolu pri dovoze, vývoze a prevoze tovaru;
rozhoduje o prepustení dovážaného, vyvážaného a prevážaného tovaru;
vymeriava a vyberá clo;
prejednáva colné priestupky;
rozhoduje o ukladaní pokút organizáciám za porušenie colných predpisov;
plní ostatné úlohy ustanovené týmto zákonom.
(2) Colnica ďalej plní úlohy ustanovené osobitnými predpismi.1)
Súčinnosť orgánov colnej správy s inými orgánmi
oznamujú štátnym orgánom a Štátnej banke československej závažné prípady porušovania tohto zákona pri dovoze, vývoze a prevoze tovaru;
oznamujú finančným správam a finančným odborom národných výborov zistené prípady, keď sa pri dovážanom alebo vyvážanom tovare neodviedli štátu dane, odvody alebo poplatky podľa predpisov o daniach, odvodoch a poplatkoch;
podávajú štátnym notárstvam informácie o dovážanom alebo vyvážanom tovare, ktorý sa v cudzine získal dedičstvom alebo darom, pokiaľ podlieha notárskym poplatkom;
oznamujú prokurátorovi alebo orgánom Zboru národnej bezpečnosti zistené skutočnosti odôvodňujúce záver nasvedčujúci tomu, že pri dovoze, vývoze a prevoze tovaru došlo k spáchaniu trestného činu.
(1) Štátne orgány
poskytujú orgánom colnej správy všestrannú a účinnú pomoc pri zaisťovaní tovaru, ktorý sa dováža, vyváža alebo preváža v rozpore s týmto zákonom;
oznamujú orgánom colnej správy prípady porušovania tohto zákona, pokiaľ sa o nich dozvedia pri výkone svojej pôsobnosti;
odovzdávajú orgánom colnej správy tovar na vykonanie konania podľa tohto zákona.
Orgány činné v trestnom konaní sú povinné po skončení trestného konania odovzdať colnici tovar, ktorý podlieha colnej kontrole.
Príslušníkom colnej správy sa môže stať československý štátny občan, ktorý
je oddaný socialistickému spoločenskému zriadeniu;
je spôsobilý na výkon colnej kontroly;
spĺňa ustanovené kvalifikačné predpoklady.
Príslušník colnej správy je povinný zložiť sľub, ktorý znie:
„Ja, príslušník colnej správy, slávnostne sľubujem vernosť svojej socialistickej vlasti, robotníckej tirede a všetkému pracujúcemu ľudu, vedenému Komunisrickou stranou Československa.
Sľubujem, že budem čestným a disciplinovaným príslušníkom colnej správy, že budem pri colnej kontrole chrániť záujmy socialistického štátu a zákonné práva občanov.
Budem zdokonaľovať svoju politickú pripravenosť na základe marxizmu-leninizmu, úroveň všeobecného a odborného vzdelania a dbať o svoju bezúhonnosť. Budem prísne strážiť štátne a služobné tajomstvo.“.
Zloženie služobného sľubu potvrdí príslušník colnej správy podpisom.
Funkcie a kvalifikačné predpoklady príslušníkov colnej správy určuje Federálne ministerstvo zahraničného obchodu po dohode s Federálnym ministerstvom práce a sociálnych vecí.
Služobnú rovnošatu príslušníkov colnej správy, spôsob jej nosenia a hodnosti príslušníkov colnej správy určuje Federálne ministerstvo zahraničného obchodu.
Príslušníci colnej správy sú oprávnení nosiť zbraň na miestach a za podmienok, ktoré ustanoví Federálne ministerstvo zahraničného obchodu po dohode s Federálnym ministerstvom vnútra.
Príslušník colnej správy oprávnený nosiť zbraň podľa odseku 1 môže použiť zbraň pri vykonávaní colnej kontroly len v týchto prípadoch:
aby v prípade nutnej obrany odvrátil útok vedený proti jeho osobe alebo mu bezprostredne hroziaci, alebo útok na život inej osoby;
aby na colnom priechode zamedzil útek nebezpečného páchateľa, ktorý sa na opätovnú výzvu nezastaví, ak sa úteku nedá inak zabrániť;
aby zamedzil útek osoby, ktorá sa pokúša uniknúť colnej kontrole a prejsť štátne hranice, po opätovnej výzve sa nezastaví a ktorá nemôže byť inak zadržaná;
aby na colnom priechode prinútil zastaviť dopravný prostriedok, ktorý na pokyn alebo na výzvu nezastaví.
Pri použití zbrane je príslušník colnej správy povinný dbať na nevyhnutnú opatrnosť, najmä aby nebol ohrozený život a zdravie iných fyzických osôb; taktiež je povinný čo najviac šetriť život osoby, proti ktorej zákrok smeruje.
Príslušník colnej správy nesmie použiť zbraň v prípade, keď sledovaný účel možno dosiahnuť miernejšími prostriedkami.
Federálne ministerstvo zahraničného obchodu po dohode s Federálnym ministerstvom vnútra podrobnejšie upraví podmienky, druh a spôsob použitia zbrane a podmienky, druh a spôsob použitia miernejších prostriedkov príslušníkom colnej správy.
Príslušníci colnej správy a ostatní pracovníci colnej správy sú povinný zachovávať mlčanlivosť o veciach, o ktorých sa dozvedia pri plnení pracovných úloh.
Federálne ministerstvo zahraničného obchodu, colné riaditeľstvá alebo colnice môžu príslušníka colnej správy a iného pracovníka colnej správy povinnosti uvedenej v odseku 1 zbaviť.
COLNÉ ÚZEMIE, COLNÉ POHRANIČNÉ PÁSMO A SLOBODNÉ COLNÉ PÁSMO
Colné pohraničné pásmo je územný pruh do vzdialenosti 5 km od štátnych hraníc. Súčasťou colného pohraničného pásma nie sú obce, ktorými prebieha čiara vymedzujúca colné pohraničné pásmo, a ani obce vnútri colného pohraničného pásma spojené s colným priechodom železničnou traťou alebo cestou.
Ostatné územie, ktoré nie je colným pohraničným pásmom, je colným vnútrozemím.
Federálne ministerstvo zahraničného obchodu po dohode s Federálnym ministerstvom vnútra ustanoví podrobnosti týkajúce sa vymedzenia colného pohraničného pásma.
V záujme rozvoja medzinárodnej hospodárskej spolupráce, najmä zahraničného obchodu sa môže zriadiť na území Československej socialistickej republiky slobodné colné pásmo.
Slobodné colné pásmo slúži na uskladňovanie tovaru.
Tovar uskladnený v slobodnom colnom pásme sa môže upravovať a spracúvať.
Tovar sa prepúšťa do slobodného colného pásma bez vybrania cla alebo colnej zábezpeky.
Slobodné colné pásmo zriaďuje Federálne ministerstvo zahraničného obchodu.
Federálne ministerstvo zahraničného obchodu ustanoví podmienky na uskladňovanie tovaru v slobodnom colnom pásme a podmienky, za ktorých sa uskladnený tovar môže v slobodnom colnom pásme upravovať alebo spracúvať.
Federálne ministerstvo zahraničného obchodu ustanoví spôsob colnej kontroly tovaru, ktorý má byť uskladnený v slobodnom colnom pásme alebo z neho vyskladnený.
Colná kontrola zabezpečuje ochranu národohospodárskych a iných celospoločenských záujmov pri dovoze, vývoze a prevoze tovaru.
Colná kontrola dovozu, vývozu a prevozu tovaru zabezpečuje dodržiavanie práv a povinností ustanovených týmto zákonom a predpismi podľa neho vydanými, ako i dodržiavanie práv a poviností ustanovených osobitnými predpismi o dovozných, vývozných a prevozných zákazoch a obmedzeniach a o oprávnení na zahraničnoobchodnú činnosť.
Colnej kontrole podlieha všetok dovážaný, vyvážaný a prevážaný tovar.
Na účely tohto zákona sú tovarom všetky hmotné hnuteľné veci, s výnimkou vecí a iných hodnôt, ktorých dovoz a vývoz upravujú predpisy o devízovom hospodárstve.2)
Z vecí, ktorých dovoz a vývoz upravujú predpisy o devízovom hospodárstve, podlieha colnej kontrole dovoz, vývoz a prevoz zlata na priemyselné účely.
Federálne ministerstvo zahraničného obchodu po dohode s Federálnym ministerstvom financií ustanoví vyhláškou, čo sa rozumie zlatom na priemyselné účely.
Obchodným tovarom sú veci, ktoré sú predmetom zahraničnoobchodnej činnosti. Ostatné veci sú neobchodným tovarom.
Tovar podlieha colnej kontrole
pri dovoze od vstupu tovaru na územie Československej socialistickej republiky až do času, keď colnica tovar prepustí do voľného obehu v tuzemsku, alebo dokiaľ nebude tovar z viazaného obehu v tuzemsku vyvezený späť do cudziny;
pri vývoze od predloženia tovaru colnici až do času, keď tovar prestúpil štátne hranice, alebo dokiaľ nebude tovar, ktorý bol prepustený do viazaného obehu v cudzine, dovezený späť do tuzemska, alebo dokiaľ ho colnica neprepustí do voľného obehu v cudzine;
pri prevoze od vstupu tovaru na územie Československej socialistickej republiky až do jeho výstupu do cudziny.
Colná kontrola sa vykonáva colnou prehliadkou tovaru, kontrolou dokladov, písomností, dopravných a sprievodných listín.
Federálne ministerstvo zahraničného obchodu ustanoví vyhláškou podrobnosti o vykonávaní colnej kontroly.
Pri colnej prehliadke sa zisťuje druh, množstvo a iné skutočnosti o tovare potrebné na posúdenie, či sa dovoz, vývoz alebo prevoz tovaru uskutočňuje v súlade s týmto zákonom.
Pri colnej prehliadke sa musia rešpektovať ústavné a iné zákonné predpisy o ochrane osobnej slobody a listového tajomstva.
V rámci colnej prehliadky môžu príslušníci colnej správy vykonávať osobnú prehliadku v prípadoch dôvodného podozrenia, že osoba pri prestupe štátnych hraníc ukrýva u seba tovar.
Osobná prehliadka sa môže vykonať až vtedy, keď výzva príslušníkov colnej správy, aby podozrivá osoba vydala ukrývaný tovar, je bezvýsledná.
Colná prehliadka listových zásielok sa vykoná len vtedy, keď je dôvodné podozrenie, že listové zásielky obsahujú nielen písomné oznámenia, ale i tovar.
Colnej prehliadke nepodlieha
tovar dovážaný a vyvážaný pri cestách z cudziny alebo do cudziny predstaviteľmi Československej socislistickej republiky, ako ani predstaviteľmi Českej socislistickej republiky a Slovenskej socislistickej republiky;
tovar dovážaný, vyvážaný alebo prevážaný pri cestách z cudziny alebo do cudziny predstaviteľmi iných štátov a ostatnými osobami, ktoré používajú výsady a imunity podľa medzinárodných zmlúv.
Colnej prehliadke ďalej nepodlieha
diplomatická pošta Federálneho ministerstva zahraničných vecí a československých zastupiteľských úradov a diplomatická pošta oslobodená od colnej prehliadky podľa medzinárodných zmlúv;
tovar, pri ktorom v jednotlivých prípadoch povolí oslobodenie Federálne ministerstvo zahraničného obchodu.
Federálne ministerstvo zahraničného obchodu po dohode s Federálnym ministerstvom zahraničných vecí vyhláškou podrobne vymedzí okruh osôb a prípadov, keď tovar nepodlieha colnej prehliadke.
Priamy dohľad a colná uzávera
Tovar podliehajúci colnej kontrole sa môže dať pod priamy dohľad príslušníkov colnej správy alebo pod colnú uzáveru.
Colnou uzáverou sa rozumie zabezpečenie tovaru v dopravných prostriedkoch, kontejneroch, obaloch a v miestnostiach plombou, pečaťou, známkou alebo inými prostriedkami tak, aby nebolo možné tovar z nich vybrať alebo do nich vložiť bez zanechania viditeľných stôp lomu zabezpečeného priestoru alebo bez poškodenia colnej uzávery.
Oprávnenie príslušníkov colnej správy pri vykonávaní colnej kontroly
Pri colnej kontrole môžu príslušníci colnej správy vstupovať do miestností a priestorov socialistických a iných organizácií, v ktorých sa nachádza tovar podliehajúci colnej kontrole, a nazerať do písomností socialistických a iných organizácií týkajúcich sa tovaru, ktorý podlieha colnej kontrole.
V colnom pohraničnom pásme môžu príslušníci colnej správy zastavovať osoby a dopravné prostriedky, vykonávať colnú prehliadku batožín, dopravných prostriedkov, ich nákladov a dopravných a sprievodných listín.
Prihlasovanie tovaru na štátnych hraniciach
Osoby a organizácie, ktoré dopravujú tovar cez štátne hranice, sú povinné pohraničnej colnici tovar prihlásiť a predložiť spolu s dokladmi vzťahujúcimi sa na dovoz, vývoz a prevoz tovaru.
Colné cesty a colné priechody
Doprava tovaru cez štátne hranice sa môže uskutočňovať len po colných cestách a colnými priechodmi.
Za colné cesty sú určené úseky železničných, cestných a vodných ciest vedúce od colného priechodu k pohraničnej colnici a pri leteckej doprave letové cesty medzi štátnymi hranicami a colným letiskom.
Colné cesty určuje Federálne ministerstvo zahraničného obchodu po dohode s Federálnym ministerstvom dopravy a Federálnym ministerstvom vnútra.
Doprava tovaru po colnej ceste sa musí uskutočniť bez prieťahov, bez zmeny nákladu a bez odbočenia z colnej cesty.
Colný priechod je miesto určené na prestup osôb a dopravu tovaru cez štátne hranice.
Federálne ministerstvo zahraničného obchodu môže povoliť v jednotlivých prípadoch dopravu tovaru cez štátne hranice mimo colného priechodu a ustanoviť, v ktorých prípadoch vydáva také povolenie pohraničná colnica.
Dopravu tovaru k colnému priechodu alebo od colného priechodu po iných ako colných cestách môže povoliť najbližšia pohraničná colnica.
Pri doprave tovaru z cudziny alebo do cudziny možno používať len dopravné prostriedky, v ktorých nie sú zriadené tajné alebo ťažko objaviteľné priestory.
Uzatvárateľné priestory dopravných prostriedkov určených na dopravu tovaru pod colnou uzáverou musia mať zariadenie umožňujúce ľahké a účinné priloženie colných uzáver.
Dopravné prostriedky musia byť zariadené tak, aby po priložení colných uzáver nebolo možné z nich tovar vybrať ani iný tovar do nich vložiť bez zanechania zjavných stôp.
Povinnosti dopravných právnických osôb a pošty
Dopravné organizácie a pošta sú povinné umožniť colniciam vykonávať colnú kontrolu v dopravných prostriedkoch, prevádzkových skladoch a na iných miestach, v ktorých sa nachádza dovážaný, vyvážaný alebo prevážaný tovar.
Federálne ministerstvo zahraničného obchodu po dohode s Federálnym ministerstvom dopravy a Federálnym ministerstvom spojov ustanoví vyhláškou podrobnosti upravujúce postup organizácií pri colnej kontrole tovaru dopravovaného dopravnými organizáciami a poštou, ďalej podrobnosti o vybavení zariadení určených na dopravu alebo uskladnenie tovaru podliehajúceho colnej kontrole, ako aj o miestnostiach a priestoroch potrebných na vykonávanie colnej kontroly.
Colnice dohodnú s dopravnými organizáciami a poštou podmienky colnej kontroly tak, aby prevádzka dopravných organizácií a pošty nebola rušená viac, ako je nevyhnutne potrebné.
Dopravné organizácie určia po dohode s príslušným colným riaditeľstvom potrebnú čakaciu dobu dopravných prostriedkov pravidelnej osobnej a nákladnej dopravy na colnom priechode na colnú kontrolu.
Colnice nezodpovedajú za škodu, ku ktorej došlo zdržaním dopravného prostriedku v dôsledku colnej kontroly.
Colnice kontrolujú, či dopravné organizácie a pošta plnia pri doprave tovaru z cudziny alebo do cudziny povinnosti podľa tohto zákona a predpisov podľa neho vydaných.
Dovoznému clu podlieha všetok dovážaný tovar, s výnimkou tovaru, ktorý je v colnom sadzobníku výslovne označený za tovar oslobodený od cla.
Vývoznému clu podlieha vyvážaný tovar, len pokiaľ colný sadzobník výslovne clo určuje.
Clu nepodlieha tovar, ktorý je v medzinárodných zmluvách výslovne označený za tovar oslobodený od cla.
Colné sadzobníky
Z obchodného tovaru sa vymeriava clo podľa sadzieb a hľadísk určených colným sadzobníkom obchodného tovaru.
Z neobchodného tovaru sa vymeriava clo podľa sadzieb a hľadísk určených colným sadzobníkom neobchodného tovaru. Sadzby colného sadzobníka neobchodného tovaru zahŕňajú aj náhradnú dávku za daň z obratu.
Sadzby colného sadzobníka obchodného tovaru a colný sadzobník vydáva vláda Československej socislistickej republiky.
Sadzby colného sadzobníka neobchodného tovaru určuje a colný sadzobník neobchodného tovaru vydáva Federálne ministerstvo zahraničného obchodu vyhláškou po dohode s Federálnym ministerstvom financií.
Vysvetlivky k colnému sadzobníku obchodného tovaru a k colnému sadzobníku neobchodného tovaru vydáva Federálne ministerstvo zahraničného obchodu vyhláškou po dohode s Federálnym ministerstvom financií.
Rozhodovanie o zaradení tovaru
Ak vzniknú pochybnosti o nomenklatúrnom, sadzobnom a tarovom zaradení tovaru, rozhoduje o takom zaradení tovaru na žiadosť účastníka colného konania Federálne ministerstvo zahraničného obchodu.
Federálne ministerstvo zahraničného obchodu ustanoví vyhláškou postup pri podaní návrhu na rozhodnutie o nomenklatúrnom, sadzobnom a tarovom zaradení tovaru, ako aj účinky vyplývajúce z rozhodnutia o týchto veciach.
Zmluvné clo
Zmluvné clo sa vyberá z tovaru v prípadoch ustanovených medzinárodnými zmluvami o vzájomnom poskytovaní colných výhod.
Federálne ministerstvo zahraničného obchodu môže ustanoviť, že sa zmluvné clo vyberá i z tovaru dovážaného zo štátu, s ktorým nebola uzavretá zmluva o vzájomnom poskytovaní colných výhod.
Od cla je oslobodený tovar, ktorý je pri dovoze a vývoze oslobodený od colnej prehliadky, a tovar, pri ktorom to vyžaduje všeobecný záujem.
Federálne ministerstvo zahraničného obchodu po dohode s Federálnym ministerstvom financií a Federálnym ministerstvom zahraničných vecí ustanoví vyhláškou prípady, keď je tovar oslobodený od cla, ako i podmienky, za ktorých je tovar oslobodený od cla.
Ak niektorý štát neposkytuje colné oslobodenie na tovar dovážaný z Československej socialistickej republiky v rozsahu zodpovedajúcom rozsahu ustanovenému vyhláškou Federálneho ministerstva zahraničného obchodu, môže Federálne ministerstvo zahraničného obchodu pre dovoz tovaru z tohto štátu oslobodenie od cla obmedziť alebo odoprieť.
Odvetné clá
Vláda Československej socialistickej republiky môže z dôvodov hospodárskej odvety určiť na prechodný čas na dovozy tovaru zo štátu, ktorý diskriminuje Československú socialistickú republiku v hospodárskych vzťahoch, prirážky k colným sadzbám, prípadne zaviesť osobitné clo z tovaru, ktorý podľa colného sadzobníka clu nepodlieha.
Nárok štátu na clo
Nárok štátu na clo vzniká rozhodnutím colnice o prepustení tovaru do voľného obchodu.
Ak tovar unikol colnej kontrole alebo ak sa s tovarom naložilo v rozpore s podmienkami, za ktorých sa prepustil, vznikne nárok štátu na clo v čase, keď tovar prestúpil štátne hranice.
Vymeranie cla
Clo sa vymeriava podľa stavu tovaru a predpisov platných v čase podania návrhu na prepustenie tovaru do voľného obehu.
Ak sa prepúšťa tovar zo záznamového obehu do voľného obehu, vymeriava sa clo podľa stavu tovaru a predpisov platných v čase podania návrhu na pepustenie tovaru do záznamového tovaru.
Ak tovar unikol colnej kontrole, vymeriava sa clo podľa stavu tovaru a predpisov platných v čase, keď bol tovar dopravený cez štátne hranice. Ak nie je možné zistiť, kedy bol tovar dopravený cez štátne hranice, vymeriava sa clo podľa stavu tovaru a predpisov platných v čase, keď bolo odňatie tovaru colnej kontrole zistené.
Ak je druh tovaru známy, ale sa nedá zistiť jeho povaha podľa colného sadzobníka, vymeria sa clo podľa najvyššej sadzby príslušnej kapitoly colného sadzobníka.
Ak sa vymeriava clo z tovaru podľa ceny a účastník colného konania je nepreukáže alebo uvedie údaje nezodpovedajúce skutočnej cene tovaru, môže colnica určiť cenu tovaru sama, a to podľa svojich skúseností alebo podľa znaleckého posudku vyhotoveného na náklad účastníka colného konania.
Federálne ministerstvo zahraničného obchodu po dohode s Federálnnym ministerstvom financií a Federálnym ministerstvom spojov ustanoví vyhláškou podrobnú úpravu vymeriavania cla a prípady, keď vymerané clo môže vyberať pošta.
Zročnosť cla
Clo je zročné ihneď po rozhodnutí o prepustení tovaru do voľného obehu.
Colnica môže povoliť odklad úhrady cla. Z odkladu úhrady cla a z omeškania úhrady cla sa platia úroky.
Federálne ministerstvo zahraničného obchodu po dohode s Federálnym ministerstvom financií ustanoví vyhláškou výšku úrokov z odkladu úhrady cla a z omeškania úhrady cla, ako aj podmienky a čas, na ktorý sa odklad úhrady cla povoľuje.
Povinnosť platiť clo
Clo je povinný zaplatiť účastník colného konania, ktorému bol tovar podliehajúci clu prepustený do voľného obehu.
Účastník colného konania je povinný doplatiť clo o výšku poskytnutých úľav, ak po prepustení tovaru do podmienečného voľného obehu neplní povinnosti určené colnicou, alebo ak colnica na jeho návrh zruší podmienky, za ktorých bol tovar prepustený do podmienečného voľného obehu.
Spoločne a nerozdielne s účastníkom colného konania je povinný zaplatiť clo, kto
v rozpore s týmto zákonom dovezie alebo vyvezie tovar alebo sa na nedovolenom dovoze alebo vývoze zúčastní;
nakladá s tovarom v rozpore s týmto zákonom;
získa tovar, pri dovoze alebo vývoze ktorého sa clo nezaplatilo.
Ten, kto získa od niekoho tovar, pri dovoze alebo vývoze ktorého sa clo nezaplatilo, je povinný clo zaplatiť, len pokiaľ vedel alebo musel vedieť, že tovar unikol colnej kontrole alebo že sa neoprávnene scudzuje.
Pre clo väzí na dovážanom, vyvážanom a prevážanom tovare colné záložné právo, pokiaľ ho má u seba colnica, dopravná organizácia, pošta alebo ten, kto je povinný clo zaplatiť; to neplatí, ak ide o tovar, ktorý je národným majetkom.
Colné záložné právo väziace na tovare sa končí zánikom nároku štátu na clo.
Colná zábezpeka
Na zabezpečenie, že dovážaný, vyvážaný alebo prevážaný tovar nebude odňatý colnej kontrole, alebo že sa s tovarom nachádzajúcim sa pod colnou kontrolou nebude nakladať v rozpore s týmto zákonom, môže colnica požadovať zloženie colnej zábezpeky.
Colnú zábezpeku je colnica oprávnená požadovať až do výšky ceny tovaru.
Ak účastník colného konania nedodrží povinnosti uložené v colnom konaní, použije sa zložená colná zábezpeka na úhradu cla, dopravného, skladného, poštových poplatkov, pokuty uloženej podľa tohto zákona a nákladov konania. Prípadný zvyšok zloženej colnej zábezpeky sa vráti účastníkovi colného konania.
Zánik nároku štátu na clo
Nárok štátu na clo zaniká
zaplatením;
odpustením;
úhradou z výťažku predaja tovaru;
úhradou zo zloženej colnej zábezpeky;
vzdaním sa tovaru v prospech štátu;
prepadnutím tovaru v prospech štátu;
zhabaním tovaru;
neuplatnením práva.
Odpustenie cla a zníženie cla
Ak by zaplatenie cla viedlo k tvrdostiam, môže sa clo úplne alebo čiastočne odpustiť.
O odpustení alebo znížení cla rozhoduje colnica v prípadoch, keď clo nepresahuje sumu 20 000 Kčs. V ostatných prípadoch rozhoduje o odpustení alebo znížení cla colné riaditeľstvo.
Federálne ministerstvo zahraničného obchodu po dohode s Federálnym ministerstvom financií ustanoví vyhláškou podrobnosti o odpustení alebo znížení cla.
Clo (jeho doplatok) nemožno vymerať ani vymáhať po uplynutí troch rokov od konca kalendárneho roka, v ktorom vznikol nárok na clo.
Ak tovar unikol colnej kontrole, alebo ak sa s tovarom naložilo v rozpore s podmienkami, za ktorých sa prepustil, nemožno vymerať ani vymáhať clo (doplatok) po uplynutí piatich rokov od konca kalendárneho roka, v ktorom vznikol nárok na clo.
Od konca kalendárneho roka, v ktorom bol účastník colného konania upovedomený o úkone smerujúcom k vymeraniu alebo vymáhaniu cla (doplatku) alebo v ktorom mu bol povolený odklad úhrady cla (doplatku), plynie nová trojročná lehota. Clo (doplatok) však nemožno vymerať ani vymáhať, ak do konca kalendárneho roka, v ktorom vznikol nárok na clo, uplynulo desať rokov.
Úkonom na vymáhanie cla (doplatku) je aj písomná upomienka o zaplatenie cla doručená účastníkovi.
Vrátenie cla
Colnica vráti clo, ak ho zaplatil ten, kto na to nebol povinný.
Colnica vráti zaplatené clo aj vtedy, ak sa neuskutočnil vývoz tovaru prepusteného do voľného obehu v cudzine.
Colnica vráti preplatok, ak bolo zaplatené na cle viac, než sa malo zaplatiť.
Dovozné clo môže colnica vrátiť, ak sa tovar, ktorý bol prepustený do voľného obehu v tuzemsku, vyvezie späť v nezmenenom stave do jedného roka od konca kalendárneho roka, v ktorom bol dovezený.
Vývozné clo môže colnica vrátiť, ak sa tovar, ktorý bol prepustený do voľného obehu v cudzine, dovezie späť v nezmenenom stave do jedného roka od konca kalendárneho roka, v ktorom bol vyvezený.
Ak clo (preplatok) neprevyšuje sumu 10 Kčs, colnica ho nevráti.
Nárok účastníka na vrátenie cla (preplatku) zaniká, ak nebol uplatnený do konca tretieho kalendárneho roka nasledujúceho po roku, v ktorom nárok vznikol.
Účel colného konania
V rámci colnej kontroly sa vykonáva colné konanie, ktorého účelom je rozhodnúť, či sa tovar v dovoze, vývoze alebo prevoze prepustí, prípadne za akých podmienok.
Prepúšťanie tovaru
Tovar sa prepustí, ak sa dovoz, vývoz alebo prevoz tovaru uskutočňuje v súlade s predpismi, ktorými sa určujú dovozné, vývozné alebo prevozné zákazy alebo obmedzenia, a s oprávnením na zahraničnoobchodnú činnosť.
Colné konanie vykonáva colnica, ktorej bol tovar predložený.
V prípadoch, keď colné konanie vykonávané pohraničnými colnicami by narušovalo dopravu cez štátne hranice, ustanoví Federálne ministerstvo zahraničného obchodu po dohode so zúčastnenými ústrednými orgánmi, že sa určité druhy tovaru predkladajú na colné konanie vnútrozemskej colnici.
Miesto colného konania
Colné konanie sa vykonáva na colnici alebo v colnom priestore. Colnými priestormi sú miesta železničných staníc, prístavov, letísk a iné priestory určené na colné konanie.
Colný priestor určí colnica po dohode s príslušnou organizáciou.
Na žiadosť účastníkov colného konania sa colné konanie môže vykonať i mimo colného priestoru.
Federálne ministerstvo zahraničného obchodu po dohode s Federálnym ministerstvom dopravy a Federálnym ministerstvom spojov vyhláškou ustanoví podmienky, za ktorých sa colné konanie vykonáva mimo colného priestoru.
Colné konanie sa môže vykonávať aj za chodu vlaku alebo plavby lode.
Úseky, na ktorých sa môže vykonávať colné konanie za chodu vlaku a plavby lode, určí Federálne ministerstvo zahraničného obchodu po dohode s Federálnym ministerstvom dopravy a Federálnym ministerstvom vnútra.
Colné konanie sa začína na návrh účastníka colného konania.
Účastník colného konania
Účastník colného konania je ten, kto tovar dováža, vyváža alebo preváža.
Účastníkom colného konania je aj ten, pre koho má byť tovar v dovoze, vývoze alebo prevoze prepustený.
Účastník colného konania si môže pre colné konanie určiť zástupcu.
Zástupca účastníka colného konania sa preukáže plnomocenstvom, že je účastníkom colného konania na zastupovanie splnomocnený.
Ak tovar, pri ktorom sa má vykonať colné konanie, dopravuje dopravná organizácia alebo pošta, je podľa tohto zákona splnomocnená aj na uskutočnenie úkonov potrebných pre colné konanie, pokiaľ ich neuskutoční účastník colného konania.
Návrh na colné konanie sa podáva zásadne písomne. V návrhu na colné konanie sa uvedie, či tovar má byť prepustený do voľného alebo viazaného obehu.
Návrh na colné konanie musí byť doložený ustanovenými dokladmi.
Účastník colného konania je oprávnený prehliadkou tovaru pod colným dohľadom zistiť údaje potrebné pre návrh na colné konanie.
Účastník colného konania môže meniť návrh na colné konanie do začatia colnej prehliadky. Počas colnej prehliadky až do skončenia colného konania sa môže návrh meniť iba v tom, či tovar má byť prepustený do voľného alebo viazaného obehu, alebo na spätný dovoz alebo vývoz.
Federálne ministerstvo zahraničného obchodu ustanoví vyhláškou, ktoré údaje obsahuje návrh na colné konanie, ktorými dokladmi musí byť návrh na colné konanie doložený a v ktorých prípadoch môže colnica prijať ústny návrh na colné konanie.
Účastník colného konania je povinný predložiť tovar na colné konanie, podať potrebné vysvetlenia a pripraviť tovar na colnú prehliadku.
Pri podávaní návrhu na colné konanie je účastník colného konania povinný oznámiť colnici o dovážanom, vyvážanom a prevážanom tovare presne a úplne všetky údaje potrebné na posúdenie, či tovar môže byť prepustený do navrhovaného obehu.
Colnica vykoná colnú prehliadku tovaru v takom rozsahu, aby mohla zistiť, či tovar zodpovedá údajom uvedeným v návrhu na colné konanie.
Federálne ministerstvo zahraničného obchodu ustanoví vyhláškou, kedy môže colnica upustiť od predloženia tovaru na colné konanie.
Colné konanie sa vykonáva za účasti účastníka colného konania.
Bez účasti účastníka colného konania sa colné konanie môže vykonávať v prípadoch, keď účastník colného konania odmieta sa na ňom zúčastniť, alebo ak nie je známy jeho pobyt, alebo ak hrozí nebezpečenstvo z omeškania.
Rozhodnutie v colnom konaní obsahuje najmä
výrok o tom, či sa tovar prepúšťa;
podmienky, za ktorých sa tovar prepúšťa do viazaného obehu alebo podmienečného voľného obehu;
poučenie o ďalšom postupe v prípadoch, keď colnica tovar neprepustí.
Pri tovare, ktorý podlieha clu, obsahuje rozhodnutie v colnom konaní výšku cla, prípadne výrok o tom, že sa tovar prepúšťa bez cla.
Pokiaľ colnica nerozhodne inak, môže účastník colného konania nakladať s dovážaným, vyvážaným a prevážaným tovarom až po rozhodnutí o prepustení tovaru.
Oprávnenia a povinnosti vzniknuté v colnom konaní
Zástupca účastníka colného konania zodpovedá za splnenie povinnosti vzniknutej v colnom konaní až do oznámenia rozhodnutia a dodania tovaru účastníkovi colného konania.
Na návrh účastníka colného konania môže colnica povoliť, aby tretia osoba prevzala úplne alebo čiastočne práva a povinnosti vzniknuté z prepustenia tovaru v dovoze, vývoze alebo prevoze.
Ak tovar bol prepustený do voľného alebo do viazaného obehu v cudzine, zruší colnica na návrh účastníka colného konania vydané rozhodnutie, ak tovar ešte neprestúpil štátne hranice. Colnica môže pred týmto rozhodnutím požadovať, aby sa jej tovar s potrebnými dokladmi predložil.
Nedostatok súčinnosti účastníka colného konania
Ak účastník colného konania nepodá návrh na colné konanie do dvoch dní po predložení tovaru colnici, môže colnica uskladniť tovar podľa § 80 na jeho náklad a nebezpečenstvo alebo urobiť iné opatrenia, aby sa zabránilo nedovolenému nakladaniu s tovarom.
Ak nie je návrh na colné konanie úplný alebo ak účastník colného konania nepredloží potrebné doklady, alebo ak nepodá požadované vysvetlenia, vyzve colnica účastníka colného konania, aby v lehote, ktorú zároveň určí, návrh na colné konanie doplnil alebo doložil potrebnými dokladmi, alebo podal požadované vysvetlenie.
Ak účastník colného konania výzve nevyhovie, odmietne colnica návrh na colné konanie a naloží s tovarom spôsobom uvedeným v odseku 1.
Ak sa po uplynutí lehôt uvedených v § 73 ods. 1 a 2 nepodá riadny návrh na colné konanie ani do ďalších 3 dní pri tovare podliehajúcom rýchlej skaze alebo do ďalších 30 dní pri inom tovare, môže colnica tovar predať. Pri predaji sa postupuje podľa § 107 až 109.
Ak tovar má väčšiu hodnotu a nepodlieha rýchlej skaze, je colnica povinná o zamýšľanom predaji tovaru účastníka colného konania včas upovedomiť.
Colnica môže účastníkovi colného konania poskytnúť primeranú dodatočnú lehotu na podanie návrhu na colné konanie, jeho doplnenie, predloženie potrebných dokladov alebo na podanie požadovaného vysvetlenia.
Spôsoby prepúšťania tovaru
Colnica prepustí do voľného obehu v tuzemsku dovážaný tovar, ktorý má byť trvale ponechaný na území Československej socialistickej republiky.
Colnica prepustí do voľného obehu v cudzine vyvážaný tovar, ktorý má byť trvale ponechaný na území iného štátu.
S tovarom prepusteným do voľného obehu v tuzemsku alebo do voľného obehu v cudzine sa môže z hľadiska tohto zákona voľne nakladať.
Ak sa tovar podliehajúci clu prepustí bez cla alebo za znížené clo, môže colnica účastníkovi colného konania určiť, že tovar smie používať len na určitý účel alebo že sa nesmie scudzovať najdlhšie do piatich rokov odo dňa, keď bol tovar takto prepustený.
Tovar prepustený v dovoze podľa odseku 1 je v podmienečnom voľnom obehu v tuzemsku a tovar prepustený pri vývoze je v podmienečnom voľnom obehu v cudzine.
Colnice kontrolú pri tovare prepustenom do podmienečného voľného obehu, či účastník colného konania dodržiava podmienky ustanovené podľa odseku 1.
Viazaný obeh
Vo viazanom obehu je tovar prepustený do záznamového obehu, poukázaný, uskladnený, prevážaný tovar a tovar v prepravnom styku.
Colnica kontroluje pri tovare prepustenom do viazaného obehu, či účastník colného konania plní povinnosti ustanovené v colnom konaní.
Federálne ministerstvo zahraničného obchodu ustanoví vyhláškou bližšiu úpravu prepúšťania tovaru do viazaného obehu.
Colnica prepustí dovážaný tovar do záznamového obehu v tuzemsku s podmienkou, že bude v určenej lehote vyvezený späť do cudziny.
Colnica prepustí vyvážaný tovar do záznamového obehu v cudzine s podmienkou, že bude v určenej lehote dovezený späť do tuzemska.
Tovar prepustený do záznamového obehu môže byť trvale ponechaný v tuzemsku alebo v cudzine len po rozhodnutí o prepustení tovaru do voľného obehu.
Ak dôjde pri tovare prepustenom do záznamového obehu k zmene jeho hodnoty spracovaním, úpravou alebo dočasným použitím, uplatní sa pri spätnom dovoze alebo vývoze ustanovenie tohto zákona o voľnom obehu na zvýšenú alebo zníženú hodnotu tovaru.
Federálne ministerstvo zahraničného obchodu ustanoví vyhláškou, na aké účely môže byť tovar prepustený do záznamového obehu.
Colnica poukazuje tovar v prípadoch, keď ďalšie colné konanie má vykonať iná colnica.
Poukázaný tovar je pod colnou kontrolou poukazujúcej colnice až do jeho predloženia prijímacej colnici.
Z podnetu pohraničnej colnice môže byť tovar poukázaný v prípadoch, keď colné konanie narušuje plynulosť dopravy cez štátne hranice a medzi pohraničnou colnicou a miestom určenia tovaru je iná colnica.
Účastník colného konania predloží poukázaný tovar prijímacej colnici v určenej lehote, v nezmenenom stave, s neporušenou colnou uzáverou a pripojenými dokladmi.
Ak dopravná organizácia odovzdá poukázaný tovar na dopravu ďalšej dopravnej organizácii, prechádza povinnosť uvedená v predchádzajúcom odseku na každú ďalšiu organizáciu, ktorá poukázaný tovar dopravuje.
Tovar, ktorý nemožno poukázať alebo prepustiť do voľného alebo záznamového obehu alebo na výstup do cudziny, možno dočasne uskladniť.
Z podnetu colnice sa tovar uskladní v prípadoch, keď sa iným spôsobom nedá zamedziť dovoz, vývoz alebo prevoz uskutočňovaný v rozpore s týmto zákonom.
Z podnetu colnice môže byť tovar uskladnený aj v prípadoch, keď
nie je podaný návrh na colné konanie;
podaný návrh na colné konanie je neúplný, nesprávny alebo nie je doložený príslušnými dokladmi;
účastník colného konania odmieta zaplatiť clo alebo colnú zábezpeku.
Tovar sa uskladňuje v colných skladoch, prevádzkových skladoch dopravných organizácií a pošty a v skladoch colníc.
V záujme uľahčenia zahraničnoobchodných stykov môžu socialistické organizácie zriaďovať colné sklady.
Colné sklady sa môžu zriaďovať len po predchádzajúcom súhlase Federálneho ministerstva zahraničného obchodu.
Colné sklady sú určené na uskladňovanie tovaru, ktorý má byť predmetom zahraničného obchodu. Ostatný tovar sa uskladňuje v prevádzkových skladoch dopravných organizácií a pošty a v skladoch colníc.
S tovarom uskladneným v colných skladoch, v prevádzkových skladoch dopravných organizácií a pošty a v skladoch colníc sa nesmie nakladať takým spôsobom, aby sa menil jeho druh a povaha.
Za uskladňovanie tovaru v skladoch colníc sa platí skladné podľa sadzieb určených sadzobníkom skladného.
Federálne ministerstvo zahraničného obchodu po dohode s Federálnym cenovým úradom a Federálnym ministerstvom financií ustanoví vyhláškou sadzobník skladného za tovar uskladňovaný v skladoch colníc.
Colnica prepustí na prevoz tovar dopravovaný z cudziny cez územie Československej socialistickej republiky do cudziny.
Pohraničná colnica, cez ktorú bol tovar dopravený do Československej socialistickej republiky, poukazuje prevážaný tovar pohraničnej colnici, cez ktorú má byť dopravený do cudziny.
Colnú prehliadku prevážaného tovaru vykoná pohraničná colnica, ak je podozrenie, že sa prevoz tovaru uskutočňuje v rozpore s týmto zákonom.
Colnica prepustí na prepravný styk tovar dopravovaný z územia Československej socialistickej republiky cez územie iného štátu späť na územie Československej socialistickej republiky.
Prepravný styk sa môže uskutočňovať len na úsekoch a za podmienok, ktoré ustanoví Federálne ministerstvo zahraničného obchodu po dohode s Federálnym ministerstvom dopravy.
Tovar v prepravnom styku je pod colnou kontrolou výstupnej pohraničnej colnice až do predloženia vstupnej pohraničnej colnici na vykonanie colného konania.
Účastník colného konania je povinný predložiť tovar dopravovaný v prepravnom styku vstupnej pohraničnej colnici v určenej lehote, v nezmenenom stave, s neporušenou colnou uzáverou a s pripojenými dokladmi.
KONANIE O COLNÝCH PRIESTUPKOCH
Colný priestupok je zavinené konanie uvedené v § 85 až 87 tohto zákona, ak nejde o trestný čin alebo prečin.
Colného priestupku porušovania predpisov o obehu tovaru v styku s cudzinou sa dopustí ten, kto
neprihlási colnici tovar pri prestupe štátnych hraníc;
dovezie alebo vyvezie tovar na povolenie, ktoré príslušný orgán udelil na základe nepravých, pozmenených alebo falšovaných dokladov alebo nesprávnych údajov;
spôsobí, že mu bol tovar prepustený na základe nesprávnych údajov alebo nepravdivých údajov;
bez oprávnenia scudzí tovar nachádzajúci sa vo viazanom obehu;
bez oprávnenia zakúpi alebo iným spôsobom získa tovar nachádzajúci sa vo viazanom obehu.
Pokutu uloženú za porušovanie predpisov o obehu tovaru v styku s cudzinou možno vymerať až do výšky ceny tovaru, najviac však do výšky 5 000 Kčs.
Skrátenie cla
Colného priestupku skrátenia cla sa dopustí ten, kto
bez zaplatenia cla tovar dovezie alebo vyvezie;
bez zaplatenia cla scudzí tovar nachádzajúci sa vo viazanom obehu alebo v podmienečnom voľnom obehu;
v colnom konaní o dovoze alebo vývoze tovaru uvedie nesprávne údaje na vymeranie cla.
Pokutu uloženú za skrátenie cla možno vymerať do výšky dvojnásobku cla, najviac však do výšky 5 000 Kčs.
Sťažovanie colnej kontroly
Colného priestupku sťažovania colnej kontroly sa dopustí ten, kto
falšuje colné alebo iné doklady o dovážanom, vyvážanom alebo prevážanom tovare;
uvedie pri colnej kontrole nesprávne údaje o dovážanom, vyvážanom alebo prevážanom tovare;
nedodrží podmienky určené pre tovar prepustený do viazaného obehu alebo podmienečného voľného obehu;
dopravuje alebo prechováva tovar uniknutý colnej kontrole;
vydá bez súhlasu orgánov colnej správy tovar z colného alebo prevádzkového skladu;
poruší colné uzávery na zásielkach, dopravných prostriedkoch alebo priestoroch, v ktorých sa nachádza tovar podliehajúci colnej kontrole;
bráni orgánom colnej správy pri výkone ich činnosti.
Pokutu uloženú za sťažovanie colnej kontroly možno vymerať až do výšky 1 000 Kčs.
Colnica môže udeliť za colný priestupok niektorý z týchto druhov trestov:
pokutu vo výške uvedenej v § 85, 86 alebo 87;
Ak sa osoba dopustila svojím konaním viacerých colných priestupkov, uloží colnica trest len podľa toho ustanovenia, ktoré sa vzťahuje na priestupok najprísnejšie trestný.
Trest prepadnutia tovaru môže colnica uložiť i popri treste pokarhania alebo pokuty.
Colnica môže vysloviť prepadnutie tovaru, ktorý bol predmetom colného priestupku alebo ktorý bol colným priestupkom získaný, alebo ktorý sa na spáchanie colného priestupku použil.
Prepadnutie tovaru možno vysloviť len vtedy, ak patrí tovar osobe, ktorá sa colného priestupku dopustila.
Prepadnutie tovaru sa nedá vysloviť, ak je hodnota tovaru neúmerná závažnosti colného priestupku.
Colnica môže zhabať tovar, ktorý bol predmetom colného priestupku alebo ktorý sa colným priestupkom získal, alebo ktorý sa na spáchanie použil, ak osoba, ktorá sa colného priestupku dopustila, je neznáma, alebo ak ju nemožno volať na zodpovednosť.
Tovar, ktorý nepatrí osobe, ktorá sa colného priestupku dopustila, sa môže zhabať ak bol predmetom colného priestupku alebo sa colným priestupkom získal, alebo sa na spáchanie colného priestupku použil a ak ohrozuje bezpečnosť osôb alebo majetku, prípadne ak to vyžaduje všeobecný záujem.
Zhabať tovar nemožno, ak je hodnota tovaru neúmerná závažnosti colného priestupku.
Zročnosť pokuty
Pokuta uložená za colný priestupok je zročná do 30 dní odo dňa, keď nadobudlo právoplatnosť rozhodnutie, ktorým bola uložená.
Colný priestupok prejedná colnica, v obvode ktorej sa colný priestupok spáchal alebo zistil.
Colnica príslušná na prejednanie colného priestupku podľa odseku 1 môže vec postúpiť na prejednanie colnici, v obvode ktorej osoba, ktorá sa colného priestupku dopustila, býva alebo pracuje.
Príslušníci colnej správy môžu za colný priestupok ukladať a vyberať pokuty do 500 Kčs bez ďalšieho prejednávania, ak je colný priestupok spoľahlivo zistený a ak nestačí napomenutie (blokové konanie).
Ak osoba, ktorá sa colného priestupku dopustila, odoprie pokutu zaplatiť, prejedná colný priestupok príslušná colnica.
Proti uloženiu v blokovom konaní sa nemožno odvolať.
Pri blokovom konaní možno vysloviť i prepadnutie tovaru, ktorý bol predmetom colného priestupku alebo ktorý sa colným priestupkom získal, alebo ktorý sa na spáchanie colného priestupku použil.
Ak osoba, ktorá sa colného priestupku dopustila, odoprie podrobiť sa výroku o prepadnutí tovaru, prejedná colný priestupok príslušná colnica.
KONANIE O UKLADANÍ POKÚT ORGANIZÁCIÁM
Ak organizácia poruší predpisy o obehu tovaru v styku s cudzinou, skráti clo alebo sťažuje colnú kontrolu (ďalej len „porušovanie colných predpisov“), môže jej colnica uložiť pokutu vo výške uvedenej v § 96, 97 alebo 98.
Colnica môže uložiť organizácii pokutu až do výšky ceny tovaru, ak poruší predpisy o obehu tovaru v styku s cudzinou tým, že
bez oprávnenia dováža alebo vyváža tovar;
spôsobí, že tovar bol prepustený na základe nesprávnych alebo nepravdivých údajov;
Colnica môže uložiť organizácií pokutu až do výšky dvojnásobku cla, ak skráti clo tým, že
bez zaplatenia cla vyvezie alebo dovezie tovar;
bez zaplatenia cla scudzí tovar nachádzajúci sa vo viazanom obehu alebo podmienečnom voľnom obehu;
Colnica môže uložiť organizácií pokutu až do výšky 25 000 Kčs, ak sťažuje colnú kontrolu tým, že
dopravuje tovar uniknutý colnej kontrole;
vydá bez súhlasu orgánov colnej správy tovar z colného alebo prevádzkového skladu.
Konanie o uložení pokuty podľa § 95 môže colnica začať len do jedného roka odo dňa, keď došlo k skutočnostiam odôvodňujúcim uloženie pokuty.
Pokuta uložená organizácií za porušovanie colných predpisov je zročná do 30 dní odo dňa, keď nadobudlo právoplatnosť rozhodnutie, ktorým bola uložená.
Porušovanie colných predpisov prejedná colnica, v obvode ktorej má organizácia sídlo.
Ak organizácia nemá sídlo v Československej socialistickej republike, môže prejednať porušovanie colných predpisov colnica, v obvode ktorej k porušeniu colných predpisov došlo, alebo colnica, v obvode ktorej sa porušenie colných predpisov zistilo.
KONANIE O ZAISTENÍ A PREDAJI TOVARU
Colnica môže na úhradu cla zaistiť tovar, na ktorom väzí colné záložné právo.
Colnica môže na prejednanie nezákonného dovozu, vývozu alebo prevozu tovaru
zaistiť osobe tovar, ktorý bol predmetom colného priestupku alebo ktorý sa colným priestupkom získal, alebo ktorý sa na spáchanie colného priestupku použil;
zaistiť organizácii tovar, ktorý bol predmetom porušovania colných predpisov alebo ktorý na porušovaním colných predpisov získal, alebo ktorý sa na porušenie colných predpisov použil.
Colnica môže zaistiť tovar podľa odsekov 1 a 2 bez ohľadu na práva tretích osôb.
V prípadoch, keď je podozrenie, že pri dovoze, vývoze alebo prevoze tovaru sa spáchal trestný čin alebo prečin, odovzdá colnica zaistený tovar na požiadanie orgánom činným v trestnom konaní.
Ak nemožno zaistiť tovar podľa § 102 ods. 1 a 2 preto, že nie je dosiahnuteľný alebo že bol spotrebovaný, môže colnica na úhradu cla, prípadne pokuty uloženej osobe, ktorá sa colného priestupku dopustila, alebo organizácii, ktorá porušila colné predpisy, zaistiť aj iný tovar, nimi dovážaný, vyvážaný alebo prevážaný.
Colnica môže podľa odseku 1 zaistiť tovar len,
ak patrí osobe alebo organizácii, ktorá clo alebo pokutu neuhradila;
ak je hodnota tovaru úmerná výške cla alebo uloženej pokuty.
Colnica vydá o zaistení tovaru rozhodnutie a oznámi ho osobe alebo organizácii, ktorej bol tovar zaistený.
V rozhodnutí o zaistení tovaru sa uvedú dôvody, pre ktoré sa tovar zaisťuje, a poučenie o právach a povinnostiach osoby alebo organizácie, ktorej sa rozhodnutie týka. V rozhodnutí sa uvedie aj upozornenie, že sa tovar predá, ak nebude clo, prípadne pokuta zaplatená.
Tovar, ktorý možno podľa § 102 a 103 zaistiť, môže colnica ponechať osobe alebo organizácii a uložiť jej, že tovar nesmie používať, predávať alebo s ním iným spôsobom nakladať.
Osoba alebo organizácia, ktorej bolo oznámené rozhodnutie colnice o zaistení tovaru, je povinná tento tovar vydať colnici.
Ak sa zaistený tovar na výzvu colnice nevydá, môže byť tomu, kto ho má u seba, odňatý.
O vydaní alebo o odňatí zaisteného tovaru sa vyhotoví doklad, v ktorom sa uvedie aj opis tovaru, a doručí sa osobe alebo organizácii, ktorá tovar vydala, alebo ktorej bol tovar odňatý.
Ak zaistený tovar na ďalšie konanie už netreba a ak neprichádza do úvahy jeho prepadnutie podľa § 89 alebo zhabanie podľa § 90, alebo predaj podľa § 107, vráti sa osobe alebo organizácii, ktorej bol zaistený.
Ak uplatní právo na zaistený tovar iná osoba alebo organizácia než tá, ktorej bol tovar zaistený, vydá colnica tovar tomu, o práve ktorého naň niet pochýb.
Ak má colnica pochybnosti o tom, či tovar patrí osobe alebo organizácii, ktorej bol zaistený, alebo inej osobe alebo organizácii, ktorá naň uplatňuje nárok, upraví colnica tieto osoby a organizácie, aby svoj nárok uplatnili v konaní, ktorého predmetom je úprava majetkových vzťahov.
Colnica môže predať tovar zaistený podľa § 102 ods.1, ak sa clo neuhradí do 30 dní po vykonateľnosti rozhodnutia, ktorým sa ukladá povinnosť na jeho úhradu.
Colnica môže predať tovar zaistený podľa § 102 ods. 2, pri ktorom nebol vyslovený trest prepadnutia tovaru, alebo ktorý nebol zhabaný, na úhradu pokuty uloženej osobe za colný priestupok alebo organizácii za porušenie colných predpisov, ak sa pokuta neuhradí do 30 dní po nadobudnutí právoplatnosti rozhodnutia, ktorým bola uložená.
Colnica môže predať tovar zaistený podľa § 103, ak clo alebo pokuta uložená osobe za colný priestupok alebo organizácii za porušenie colných predpisov, sa neuhradia v lehotách určených v odsekoch 1 a 2.
Podľa odsekov 1 až 3 nemožno predať tovar, ktorý je národným majetkom.
Colnica predáva tovar príslušným obchodným alebo iným organizáciam.
Colnica môže predávať tovar i na verejnej dražbe. Pritom postupuje podľa osobitných predpisov.3)
S tovarom, ktorý nemožno predávať alebo používať zo zdravotných, zverolekárskych, rastlinolekárskych, bezpečnostných alebo iných dôvodov, naloží colnica spôsobom ustanoveným osobitnými predpismi.
Z výťažku predaja tovaru sa prednostne uhradí clo, ďalej dopravné, skladné, poštové poplatky, pokuta uložená osobe za colný priestupok alebo organizácii za porušovanie colných predpisov a náklady konania. Zvyšok výťažku vyplatí colnica oprávnenému. Ak sa oprávnený neprihlási do troch rokov po predaji tovaru, pripadne zvyšok výťažku predaja štátu.
Ak uplatní tretia osoba alebo organizácia do troch rokov po predaji tovaru na colnici nárok na zvyšok výťažku predaja tovaru, upraví colnica túto osobu alebo organizáciu, aby svoj nárok uplatnila v konaní, ktorého predmetom je úprava majetkových vzťahov.
O predaji tovaru sa upovedomí osoba alebo organizácia, ktorej bol tovar zaistený alebo uskladnený.
Colnica je oprávnená predať, prípadne inak nakladať s tovarom,
pri ktorom bolo vyslovené prepadnutie, alebo ktorý bol zhabaný v konaní o colných priestupkoch;
pri ktorom bolo vyslovené prepadnutie veci alebo ktorý bol zhabaný pri trestnom konaní o trestných činoch spáchaných pri dovoze, vývoze a prevoze tovaru;
ktorého sa účastník colného konania vzdal v prospech štátu.
Federálne ministerstvo zahraničného obchodu po dohode s Federálnym ministerstvom financií ustanoví vyhláškou postup pri predaji, prípadne inom nakladaní s tovarom uvedeným v odseku 1.
SPOLOČNÉ ZÁSADY PRE KONANIE PRED ORGÁNMI COLNEJ SPRÁVY
Pokiaľ z ustanovení tohto zákona nevyplýva inak, platia o colných priestupkoch a o konaní pred orgánmi colnej správy všeobecné predpisy o priestupkoch a o správnom konaní.4)
O odvolaní proti rozhodnutiu colnice rozhoduje colné riaditeľstvo, ktorému je colnica podriadená.
O odvolaní proti rozhodnutiu colného riaditeľstva rozhoduje Ústredná colná správa.
Odvolanie podané proti rozhodnutiu orgánov colnej správy nemá odkladný účinok. Orgán colnej správy, proti rozhodnutiu ktorého odvolanie smeruje, alebo odvolací orgán môže odkladný účinok povoliť, ak s tým nesťaží výkon rozhodnutia alebo ak tomu nebráni všeobecný záujem.
Včas podané odvolanie proti rozhodnutiu v colnom priestupku a proti rozhodnutiu, ktorým bola uložená pokuta organizácii za porušenie colných predpisov, má odkladný účinok, ktorý nemožno vylúčiť.
Ak nie sú clo, dopravné, skladné, poštové poplatky, pokuta uložená osobe za colný priestupok alebo organizácii za porušovanie colných predpisov a náklady konania uhradené v určených lehotách a ak ich nemožno uhradiť ani predajom tovaru podľa § 107, môže colnica uskutočniť výkon rozhodnutia podľa predpisov o správnom konaní.5)
Ustanovenia tohto zákona o treste prepadnutia tovaru, o zhabaní tovaru, zaistení a predaji tovaru platia i pre veci a iné hodnoty podľa predpisov o devízovom hospodárstve, pokiaľ sa získali colným priestupkom.
Ustanovenia tohto zákona o zaistení tovaru podľa § 103 platia i pre veci a iné hodnoty podľa predpisov o devízovom hospodárstve.
Pokiaľ sa v tomto zákone neustanovuje inak, platia o doprave tovaru v prepravnom styku a v prevoze ustanovenia o dovoze a vývoze tovaru.
Colnice prejednávajú priestupky proti devízovému hospodárstvu, zistené pri devízovej kontrole vývozu a dovozu vecí a hodnôt podľa predpisov o devízovom hospodárstve.6)Pri prejednávaní priestupkov proti devízovému hospodárstvu postupujú colnice podľa všeobecných predpisov upravujúcich prejednávanie priestupkov.
Federálne ministerstvo vnútra môže po dohode s Federálnym ministerstvom zahraničného obchodu poveriť príslušníkov Zboru národnej bezpečnosti plnením niektorých úloh colníc.
Federálne ministerstvo zahraničného obchodu môže po dohode s príslušnými orgánmi štátnej správy poveriť colnice plnením niektorých úloh podľa predpisov upravujúcich zdravotnú, zverolekársku ochranu a podľa predpisov upravujúcich vyberanie daní, odvodov a poplatkov.
Colnice môžu prijímať i cudziu menu na úhradu cla, dopravného, skladného, poštových poplatkov, uloženej pokuty a nákladov konania.
Podmienky uskutočňovania úhrad podľa predchádzajúceho odseku ustanoví Federálne ministerstvo financií.
Konanie začaté pred účinnosťou tohto zákona sa ukončí podľa doterajších predpisov.
Colné priestupky spáchané pred účinnosťou tohto zákona sa prejednajú podľa doterajších predpisov.
Colný sadzobník vydaný vládnym nariadením č. 32/1947 Zb. so zmenami a doplnkami sa považuje podľa tohto zákona za colný sadzobník obchodného tovaru. Paušálny sadzobník vydaný vyhláškou Ministerstva zahraničného obchodu č. 6/1969 Zb. sa považuje podľa tohto zákona za colný sadzobník neobchodného tovaru.
colný zákon č. 36/1953 Zb;
vyhláška Ministerstva zahraničného obchodu č. 147/1954 Ú. l. (č.173/1954 Ú. v.), ktorou sa vydáva colný železničný poriadok;
vyhláška Ministerstva zahraničného obchodu č. 149/1954 Ú. l. (č.175/1954 Ú. v.), ktorou sa vydáva colný letecký poriadok;
vyhláška Ministerstva zahraničného obchodu č. 151/1954 Ú. l. (č.177/1954 Ú. v.), ktorou sa vydáva colný poštový poriadok;
vyhláška Ministerstva zahraničného obchodu č. 82/1961 Zb., ktorou sa vykonáva colný zákon;
vyhláška Ministerstva zahraničného obchodu č. 81/1962 Zb. o colnom oslobodení predmetov dovážaných pre potrebu osôb a orgánov požívajúcich výsady a imunity v Československej socialistickej republike;
vyhláška Ministerstva zahraničného obchodu č. 36/1963 Zb., ktorou sa vydáva colný plavebný poriadok;
vyhláška Ministerstva zahraničného obchodu č. 106/1963 Zb., ktorou sa vydáva colný cestný poriadok;
vyhláška Ministerstva zahraničného obchodu č. 7/1965 Zb. o organizácii siete colníc a ich pôsobnosti;
vyhláška ministra zahraničného obchodu č. 85/1967 Zb., ktorou sa mení a dopĺňa vyhláška č. 82/1961 Zb., ktorou sa vykonáva colný zákon č. 36/1953 Zb;
§ 15, § 31 ods. 2 a § 32 písm. b), c) zákona č. 60/1961 Zb. o úlohách národných výborov pri zabezpečovaní socialistického poriadku.
Zákon č. 142/1970 Zb. o devízovom hospodárstve,vyhláška č. 31/1964 Zb. o konaní pri vývoze,vyhláška č. 32/1964 Zb. o konaní pri dovoze,vyhláška č. 63/1964 Zb. o ochrane proti zvliekaniu škodcov a chorôb rastlín a burín pri dovoze, prevoze a vývoze.
Zákon č. 71/1967 Zb. o správnom konaní.Zákon č. 60/1961 Zb. o úlohách národných výborov pri zabezpečovaní socialistického poriadku.
§ 24 a 27 písm. b) zákona č. 142/1970 Zb. o devízovom hospodárstve.
§ 1 Účel colného zákona
PRVÁ HLAVA ORGÁNY COLNEJ SPRÁVY A ICH ORGANIZÁCIA
§ 2 Federálne ministerstvo zahraničného obchodu a Ústredná colná správa
§ 3 Colné riaditeľstvá
§ 15 Povinnosť mlčanlivosti
DRUHÁ HLAVA COLNÉ ÚZEMIE, COLNÉ POHRANIČNÉ PÁSMO A SLOBODNÉ COLNÉ PÁSMO
TRETIA HLAVA COLNÁ KONTROLA
Druhý oddiel Vykonávanie colnej kontroly
§ 29 Oslobodenie od colnej prehliadky
§ 30 Priamy dohľad a colná uzávera
Tretí oddiel Oprávnenie príslušníkov colnej správy pri vykonávaní colnej kontroly
ŠTVRTÁ HLAVA DOPRAVA TOVARU CEZ ŠTÁTNE HRANICE
§ 33 Prihlasovanie tovaru na štátnych hraniciach
§ 34 Colné cesty a colné priechody
§ 35 Dopravné prostriedky
PIATA HLAVA CLO
Prvý oddiel Clo a jeho druhy
§ 39 Tovar podliehajúci clu
§ 42 Rozhodovanie o zaradení tovaru
§ 43 Zmluvné clo
§ 44 Oslobodenie od cla
§ 45 Odvetné clá
Druhý oddiel Nárok štátu na clo
§ 46 Vznik nároku štátu na clo
§ 47 Vymeranie cla
§ 48 Zročnosť cla
§ 49 Odklad úhrady cla
§ 50 Povinnosť platiť clo
§ 51 Colné záložné právo
§ 52 Colná zábezpeka
§ 53 Zánik nároku štátu na clo
§ 54 Odpustenie cla a zníženie cla
§ 55 Neuplatnenie práva
§ 56 Vrátenie cla
ŠIESTA HLAVA COLNÉ KONANIE
§ 58 Účel colného konania
§ 59 Prepúšťanie tovaru
§ 60 Miestna príslušnosť
§ 63 Začatie colného konania
§ 64 Účastník colného konania
§ 65 Zástupca účastníka colného konania
§ 66 Návrh na colné konanie
§ 69 Rozhodnutie v colnom konaní
§ 70 Nakladanie s tovarom
§ 71 Oprávnenia a povinnosti vzniknuté v colnom konaní
§ 72 Zrušenie rozhodnutia
Druhý oddiel Spôsoby prepúšťania tovaru
SIEDMA HLAVA KONANIE O COLNÝCH PRIESTUPKOCH
§ 84 Colný priestupok
§ 85 Porušovanie predpisov o obehu tovaru v styku s cudzinou
§ 86 Skrátenie cla
§ 87 Sťažovanie colnej kontroly
§ 88 Tresty
§ 89 Prepadnutie tovaru
§ 90 Zhabanie tovaru
§ 91 Zročnosť pokuty
§ 92 Miestna príslušnosť
ÔSMA HLAVA KONANIE O UKLADANÍ POKÚT ORGANIZÁCIÁM
DEVIATA HLAVA KONANIE O ZAISTENÍ A PREDAJI TOVARU
Prvý oddiel Zaistenie tovaru
Druhý oddiel Predaj tovaru
DESIATA HLAVA SPOLOČNÉ ZÁSADY PRE KONANIE PRED ORGÁNMI COLNEJ SPRÁVY
§ 114 Výkon rozhodnutia
Číslo: 44/1974 Zb.
Názov: Colný zákon
Dátum schválenia: 24.04.1974
Dátum vyhlásenia: 08.05.1974
Nachádza sa v čiastke: 7/1974
2. 01.01.1975 - 31.10.1983
3. 01.11.1983 - 31.01.1991 117/1983 Zb.
4. 01.02.1991 - 30.04.1992 5/1991 Zb.
5. 01.05.1992 - 31.05.1992 143/1992 Zb.
6. 01.06.1992 - 31.12.1992 217/1992 Zb., 618/1992 Zb.
7. 01.01.1993 - 30.06.1996 618/1992 Zb.
8. 01.07.1996 - 30.06.1998 180/1996 Z. z.

References: § 80
 § 73
 § 107
 § 85
 § 85
 § 96
 § 95
 § 102
 § 102
 § 89
 § 90
 § 107
 § 102
 § 102
 § 103
 § 107
 § 103

§ 15
 § 31
 § 32

§ 24

§ 1

§ 2

§ 3

§ 15

§ 29

§ 30

§ 33

§ 34

§ 35

§ 39

§ 42

§ 43

§ 44

§ 45

§ 46

§ 47

§ 48

§ 49

§ 50

§ 51

§ 52

§ 53

§ 54

§ 55

§ 56

§ 58

§ 59

§ 60

§ 63

§ 64

§ 65

§ 66

§ 69

§ 70

§ 71

§ 72

§ 84

§ 85

§ 86

§ 87

§ 88

§ 89

§ 90

§ 91

§ 92

§ 114